CELEX: 32016L0011
Language: el
Date: 2016-01-05 00:00:00
Title: Εκτελεστική οδηγία (EE) 2016/11 της Επιτροπής, της 5ης Ιανουαρίου 2016, για την τροποποίηση του παραρτήματος II της οδηγίας 2002/57/ΕΚ του Συμβουλίου περί εμπορίας των σπόρων προς σπορά των ελαιούχων και κλωστικών φυτών (Κείμενο που παρουσιάζει ενδιαφέρον για τον ΕΟΧ)

6.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 3/48
            
         ΕΚΤΕΛΕΣΤΙΚΉ ΟΔΗΓΊΑ (EE) 2016/11 ΤΗΣ ΕΠΙΤΡΟΠΉΣ
   της 5ης Ιανουαρίου 2016
   για την τροποποίηση του παραρτήματος II της οδηγίας 2002/57/ΕΚ του Συμβουλίου περί εμπορίας των σπόρων προς σπορά των ελαιούχων και κλωστικών φυτών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (1), και ιδίως το άρθρο 24,
   Εκτιμώντας τα ακόλουθα:
   
               (1)
            
            
               Στο παράρτημα II τμήμα I σημείο 2 στοιχείο β) της οδηγίας 2002/57/ΕΚ ορίζεται η ελάχιστη ποικιλιακή καθαρότητα των σπόρων υβριδίων ελαιοκράμβης.
            
         
               (2)
            
            
               Το ισχύον πρότυπο καθαρότητας 90 % που ισχύει για τις υβριδικές ποικιλίες τόσο της εαρινής ελαιοκράμβης όσο και της χειμερινής ελαιοκράμβης δεν αντικατοπτρίζει πλέον τα ειδικά τεχνικά χαρακτηριστικά ούτε τους περιορισμούς στην παραγωγή σπόρων εαρινής ελαιοκράμβης.
            
         
               (3)
            
            
               Οι προϋποθέσεις για την παραγωγή σπόρων οι οποίες ορίζονται στην οδηγία 2002/57/ΕΚ βασίζονται σε διεθνώς αποδεκτά πρότυπα των προγραμμάτων σπόρων που προβλέπονται από τον ΟΟΣΑ (Οργανισμός Οικονομικής Συνεργασίας και Ανάπτυξης).
            
         
               (4)
            
            
               Το πρότυπο ποικιλιακής καθαρότητας για τους σπόρους της εαρινής ελαιοκράμβης θα πρέπει να προσαρμοστεί στο πρότυπο που καθορίζεται από τον ΟΟΣΑ.
            
         
               (5)
            
            
               Ως εκ τούτου, το παράρτημα II της οδηγίας 2002/57/ΕΚ θα πρέπει να τροποποιηθεί αναλόγως.
            
         
               (6)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Τροποποίηση του παραρτήματος II της οδηγίας 2002/57/ΕΚ
   Στο παράρτημα II τμήμα I της οδηγίας 2002/57/ΕΚ, το σημείο 2 στοιχείο β) αντικαθίσταται από το ακόλουθο κείμενο:
   
      
                  «β)
               
               
                  Η ελάχιστη ποικιλιακή καθαρότητα των σπόρων είναι:
                  
                              —
                           
                           
                              για τους βασικούς σπόρους, θηλυκός γονέας: 99,0 %·
                           
                        
                              —
                           
                           
                              για τους βασικούς σπόρους, αρσενικός γονέας: 99,9 %·
                           
                        
                              —
                           
                           
                              πιστοποιημένοι σπόροι προς σπορά ποικιλιών χειμερινής ελαιοκράμβης: 90,0 %·
                           
                        
                              —
                           
                           
                              πιστοποιημένοι σπόροι προς σπορά ποικιλιών εαρινής ελαιοκράμβης: 85,0 %.».
                           
                        
            
   Άρθρο 2
   Μεταφορά
   1.   Τα κράτη μέλη θεσπίζουν και δημοσιεύουν, το αργότερο στις 31 Δεκεμβρίου 2016, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από την 1η Ιανουαρίου 2017.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Έναρξη ισχύος
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Αποδέκτες
   Η παρούσα οδηγία απευθύνεται στα κράτη μέλη.
   
      Βρυξέλλες, 5 Ιανουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 193 της 20.7.2002, σ. 74.